**OBITELJSKA MOLITVA – VAZMENO TRODNEVLJE**

**VELIKI ČETVRTAK**

**9. travnja 2020.**

**U IME OCA I SINA I DUHA SVETOGA! AMEN.**

Gospodine Isuse, evo nas okupljeni u našem domu na početku ovog Vazmenog trodnevlja kojega ćemo provesti u svojim domovima.. Želimo jedni s drugima zajedno moliti i razmišljati o ovim najsvetijim danima. Hvala Ti za naše zajedništvo i našu obitelj. Pošalji svoga svetoga Duha da srcem i dušom uđemo u ova sveta otajstva.

**Molimo zajedno Himan Duhu Svetom:**

O dođi, Stvorče, Duše Svet,
pohodi duše vjernika,
poteci višnjom milosti,
u grudi štono stvori ih.

Ti nazivaš se Tješitelj,
blagodat Boga Svevišnjeg,
studenac živi, ljubav, plam
i pomazanje duhovno!

Darova sedam razdaješ,
Ti, prste desne Očeve,
od vječnog Oca obećan,
Ti puniš usta besjedom!

Zapali svjetlo u srcu,
zadahni dušu ljubavlju,
u nemoćima tjelesnim
potkrepljuj nas bez prestanka!

Dušmana od nas otjeraj
i postojani mir nam daj,
ispred nas idi, vodi nas,
da svakog zla se klonimo!

Daj Oca da upoznamo,
i Krista, Sina njegova,
i u Te Duha njihova,
da vjerujemo sveudilj!

Sva slava Ocu vječnomu,
i uskrslome Sinu mu,
sa Tješiteljem presvetim
nek bude sada i uvijeke. Amen.

Pošalji Duha svojega i postat će.

I obnovit ćeš lice zemlje.

**Čitanje svetog Evanđelja po Ivanu:**

Bijaše pred blagdan Pashe. Isus je znao da je došao njegov čas da prijeđe s ovoga svijeta Ocu, budući da je ljubio svoje, one u svijetu, do kraja ih je ljubio. I za večerom je đavao već bio ubacio u srce Judi Šimuna Iškariotskoga da ga izda. A Isus je znao da mu je Otac sve predao u ruke i da je od Boga izišao te da k Bogu ide pa usta od večere, odloži haljine, uze ubrus i opasa se. Nalije zatim vodu u praonik i počne učenicima prati noge i otirati ih ubrusom kojim je bio opasan.

Dođe tako do Šimuna Petra. A on će mu: »Gospodine! Zar ti da meni pereš noge?« Odgovori mu Isus: »Što ja činim, ti sada ne znaš, ali shvatit ćeš poslije.« Reče mu Petar: »Nećeš mi prati nogu nikada!« Isus mu odvrati: »Ako te ne operem, nećeš imati dijela sa mnom.« Nato će mu Šimun Petar: »Gospodine, onda ne samo noge, nego i ruke i glavu!« Kaže mu Isus: »Tko je okupan, ne treba drugo da opere nego noge – i sav je čist! I vi ste čisti, ali ne svi!« Jer znao je tko će ga izdati. Stoga je i rekao: »Niste svi čisti.«

Kad im dakle opra noge, uze svoje haljine, opet sjede i reče im: »Razumijete li što sam vam učinio? Vi me zovete Učiteljem i Gospodinom. Pravo velite jer to i jesam! Ako dakle ja – Gospodin i Učitelj – vama oprah noge, treba da i vi jedni drugima perete noge. Primjer sam vam dao da i vi činite kao što ja vama učinih.«

**Riječ Gospodnja.**

**KRATKO RAZMIŠLJANJE I POTICAJ:**

Isuse, Ti si na Veliki četvrtak slavio prvu svetu Misu. Tamo su bili prisutni tvoji prijatelji. Tvoja obitelj. Njima si rekao kako ćeš na svakog svetoj misi koja se bude slavila biti zajedno s nama, da ćemo te moći blagovati u svetom Kruhu i svetom Vinu. Kako je lijepo znati Isuse da nas Ti nikada ne ostavljaš. Hvala Ti što nas uvijek okupljaš oko sebe. Ti si Gospodine svojim učenicima na današnji dan oprao noge i pokazao kako trebamo služiti jedni drugima. Pokazao si nam kako je svaka žrtva koju činimo za svoju obitelj vrijedna i važna. Pokazao si nam da svatko od nas ima svoje posebno mjesto u obitelji.

Djeca imaju svoju ulogu, biti na pomoć i radost svojim roditeljima. Ispunjavati kuću smijehom i radošću kroz igru, ali i redovito obavljati svoje obveze za školu, u kući, pospremajući svoju sobu ili pomoći u kući.

Roditelji imaju svoju ulogu, brineći se za svoju djecu i naše stare – bake i djedove. Mama i tata paze na djecu i trude se osigurati sve što je potrebno za pristojan život i lijepo djetinjstvo. To nije uvijek jednostavno i lako. Ali uz tebe Isuse i tvoju pomoć mi možemo i želimo nositi sav teret kojega pred nas stavlja život.

Djedovi i bake imaju svoju ulogu. Njih krasi životna mudrost i iskustvo. Djedovi i bake su bogatstvo svake obitelji. Oni su produžena ruka roditelja i brižni pazitelji svojih unuka. Kako je lijepo imati bake i djedove. Oni su nam važni i vrijedni.

T si nam Isuse dao primjer kako treba služiti i što činiti, uči nas svaki dan kako da budemo više poput Tebe.

**Svi zajedno izmolimo**: *Oče naš…*

A nakon toga svaki član obitelji može izmoliti jednu *Zdravo Mariju*.

Nakon što svi izmole svoju Zdravo Mariju, završimo sa molitvom *Slava Ocu*.

**MOLITVA VJERNIKA:**

Pomolimo se Gospodinu koji je na Veliki četvrtak ustanovio Euharistiju, ali i molio u Maslinskoj gori prije svoje muke i smrti. Odgovarat ćemo zazivom:

**Hvala Ti, Gospodine!**

Ti si Isuse svojim učenicima na Posljednoj večeri oprao noge i pokazao kako trebamo služiti jedni drugima. Pomozi nam da svatko od nas u našoj obitelji uvijek bude na pomoć drugima i da znamo prepoznati kako je lijepo služiti. **Hvala Ti, Gospodine!**

Ti si Isuse ustanovio sakrament Euharistije i na taj način htio ostati s nama u sve dane dok ponovno ne dođeš u slavi. Hvala Ti za sakrament Euharistije, to veliko otajstvo naše vjere u kojem Tebe blagujemo i s Tobom se sjedinjujemo. **Hvala Ti, Gospodine!**

Ti si Isuse molio na Maslinskoj gori prije svoje muke i smrti. Pokazao si nam kako i u najvećoj patnji i tjeskobi uvijek trebamo sklopiti ruke, pasti na koljena i moliti Gospodina za snagu, utjehu i mir. Nauči nas da svakodnevno slijedimo tvoj primjer. **Hvala Ti, Gospodine!**

**Kao posljednju nakanu potaknimo svakog člana obitelji da u spontanom govoru kaže svoju molitvu Isusu, počevši od oca obitelji.**

**Prijedlog - prije završnog blagoslova možemo odsvirati i zapjevati pjesmu „Tvoja Krv“.**

Na kraju molitve, otac obitelji udjeli završni blagoslov svakom članu svoje obitelji izgovarajući riječi blagoslova i stavljajući znak križa na čelo:

**Neka te blagoslovi Gospodin i neka te čuva.**

**Neka te Gospodin licem svojim obasja, milostiv neka ti bude.**

**Neka Gospodin pogled svoj svrati na te i mir ti podari.**

**Amen.**

Molitvu pripremio i napisao Josip Matezović, vjeroučitelj iz Vinkovaca